**Vyhlásenie voľby hlavného kontrolóra**

1. **D ô v o d o v á s p r á v a**

**A) Zhodnotenie doterajšieho stavu:**

Z dôvodu vzdania sa funkcie HK pani Emilie Kerestešovej je potrebné vyhlásiť voľbu HK na ďalšie obdobie.

Zákon SNR č. 369/1990 Zb. o obecnom zriadení v znení neskorších predpisov v § 18 stanovuje Postavenie hlavného kontrolóra a v § 18a sú stanovené „Predpoklady na výkon funkcie, voľba a skončenie výkonu funkcie“ takto:

§ 18 ods. (1) Hlavného kontrolóra volí a odvoláva obecné zastupiteľstvo. Hlavný kontrolór je zamestnancom obce ak tento zákon neustanovuje inak, vzťahujú sa na neho všetky práva a povinnosti ostatného vedúceho zamestnanca podľa osobitného predpisu (zákon č. 552/2003 Z. z. o výkone práce vo verejnom záujme). Hlavný kontrolór nesmie bez súhlasu obecného zastupiteľstva podnikať alebo vykonávať inú zárobkovú činnosť a byť členom riadiacich, kontrolných alebo dozorných orgánov právnických osôb, ktoré vykonávajú podnikateľskú činnosť. Toto obmedzenie sa nevzťahuje na vedeckú činnosť, pedagogickú činnosť, lektorskú činnosť, prednášateľskú činnosť, prekladateľskú činnosť, publicistickú činnosť, literárnu alebo umeleckú činnosť a na správu vlastného majetku alebo správu majetku svojich maloletých detí. Kontrolnú činnosť vykonáva nezávisle a nestranne v súlade so základnými pravidlami kontrolnej činnosti (zákon č. 502/2001 Z. z. o finančnej kontrole a vnútornom audite).

ods. (2) Funkcia hlavného kontrolóra je nezlučiteľná s funkciou a) poslanca, b) starostu, c) člena orgánu právnickej osoby, ktorej zriaďovateľom alebo zakladateľom je obec, d) iného zamestnanca obce, e) podľa osobitného zákona (napr. zákon č. 154/2001 Z. z. o prokurátoroch a právnych čakateľoch prokuratúry) § 18a Ods.

(2) Deň konania voľby hlavného kontrolóra vyhlási obecné zastupiteľstvo na úradnej tabuli a spôsobom v mieste obvyklým najmenej 40 dní pred dňom konania voľby tak, aby sa voľba vykonala počas posledných 60 dní funkčného obdobia doterajšieho hlavného kontrolóra. Kandidát na funkciu hlavného kontrolóra musí odovzdať svoju písomnú prihlášku najneskôr 14 dní pred dňom konania voľby na obecnom úrade. Súčasťou prihlášky je aj výpis z registra trestov nie starší ako tri mesiace a doklad o vzdelaní.

Ods. (3) Na zvolenie hlavného kontrolóra je potrebný súhlas nadpolovičnej väčšiny všetkých poslancov. Ak ani jeden z kandidátov takú väčšinu nezískal, obecné zastupiteľstvo ešte na tej istej schôdzi vykoná druhé kolo volieb, do ktorého postúpia dvaja kandidáti, ktorí získali v prvom kole volieb najväčší počet platných hlasov. V prípade rovnosti hlasov do druhého kola volieb postupujú všetci kandidáti s najväčším počtom platných hlasov. V druhom kole volieb je zvolený ten kandidát, ktorý získal najväčší počet platných hlasov. Pri rovnosti hlasov v druhom kole volieb sa rozhoduje žrebom. Ďalšie podrobnosti o spôsobe a vykonaní voľby hlavného kontrolóra a náležitosti prihlášky ustanoví obec uznesením.

Ods. (4) Hlavného kontrolóra volí obecné zastupiteľstvo na šesť rokov. Jeho funkčné obdobie sa začína dňom, ktorý je určený ako deň nástupu do práce.

Ods. (5) Hlavnému kontrolórovi vzniká po zvolení nárok na uzavretie pracovnej zmluvy s obcou. Pracovný pomer možno dohodnúť aj na kratší pracovný čas, ktorého dĺžku určí obecné zastupiteľstvo pred vyhlásením voľby kontrolóra.

Ods. (6) Starosta je povinný s právoplatne zvoleným hlavným kontrolórom uzavrieť pracovnú zmluvu najneskôr v deň nasledujúci po dni skončenia funkčného obdobia predchádzajúceho hlavného kontrolóra. Deň nástupu do práce sa určí na deň nasledujúci po dni skončenia funkčného obdobia predchádzajúceho hlavného kontrolóra. Na základe týchto východískbolo pripravené vyhlásenie voľby hlavného kontrolóra

**VYHLÁSENIE VOĽBY HLAVNÉHO/- EJ KOROLÓRA/-RKY OBCE RADVANOVCE**

**NA OBDOBIE 2023 -2028**

Obecné zastupiteľstvo v Radvanovciach svojim uznesením č 2/1/2023 OZ zo dňa 10.2.2023, podľa ustanovenia § 18a ods. 2 zákona č. 369/1990 Zb. o obecnom zriadení v znení neskorších predpisov vyhlasuje voľby hlavného/-ej kontrolóra/-rky Obce Radvanovce na deň 24. 3. 2023 na zasadnutí Obecného zastupiteľstva.

Obecné zastupiteľstvo ustanovuje podrobnosti o spôsobe a vykonaní voľby hlavného/-ej kontrolóra/-rky obce a náležitosti prihlášky:

1. **Kvalifikačné predpoklady na výkon funkcie hlavného/-ej kontrolóra/-rky obce:**

* Minimálne ukončené úplné stredné vzdelanie s maturitou- ekonomického smeru
* Vysokoškolské vzdelanie I. a II. stupňa – výhoda.

1. **Náležitosti prihlášky:**

* Meno, priezvisko, titul, dátum narodenia, trvalé bydlisko.
* Výpis z registra trestov / nie starší ako tri mesiace/.
* Overená kópia dokladu o najvyššom dosiahnutom vzdelaní, kópie dokladov o absolvovaní vzdelávacích kurzov a programov v danej oblasti / výkon funkcie hlavného kontrolóra, samosprávne činnosti, ekonomické a pod./.
* Profesijný životopis, prehľad doterajších zamestnaní a funkčného zaradenia.
* Informácia o tom, či ku dňu podania prihlášky kandidát podniká alebo vykonáva inú zárobkovú činnosť alebo je členom riadiacich, kontrolných alebo dozorných orgánov právnických osôb, ktoré vykonávajú podnikateľskú činnosť.
* Súhlas so zverejnením osobných údajov podľa §11 ods.1 a 2 zákona č. 122/2013 Z.z. o ochrane osobných údajov v znení neskorších zmien a predpisov za účelom vykonania voľby hlavného kontrolóra na rokovaní obecného zastupiteľstva.

1. **Ďalšie predpoklady:**

* Najmenej 5 rokov praxe vo verejnej, alebo štátnej správe a prax v riadiacej, ekonomickej, právnickej alebo kontrolnej činnosti, znalosť podvojného účtovníctva.
* Znalosť základných noriem samosprávy, právnych predpisov týkajúcich sa hospodárenia obce, rozpočtových a príspevkových organizácií, právnických osôb, zákon o finančnej kontrole, o účtovníctve, o majetku obcí, sťažnostiach a ďalších prislúchajúcich právnych predpisov.
* Užívateľské ovládanie počítača / Microsoft word, Excel, Power Point /.
* Komunikačné schopnosti
* Reprezentatívne vystupovanie.
* Zmysel pre zodpovednosť, presnosť, dôslednosť a samostatnosť.
* Občianska a morálna bezúhonnosť.

Uchádzač na funkciu hlavného/-ej kontrolóra/-rky Obce Radvanovce zašle poštou alebo osobne doručí svoju písomnú prihlášku v zalepenej obálke označenej

**„ Voľba hlavného kontrolóra“- NEOTVÁRAŤ na adresu:**

**Obec Radvanovce, Radvanovce 5, 094 31 Hanušovce n/T do 10.3.2023 do 15 hod.**

V prípade osobného doručenia ju odovzdá v podateľni obecného úradu v Radvanovciach.

Uchádzač, ktorý splní vyššie uvedené požiadavky na výkon funkcie a včas podá prihlášku so všetkými náležitosťami bude zaradený ako kandidát/-tka na voľbu hlavného/-ej kontrolóra/-rky obce v súlade s §18 zákona č. 369/1990 Zb. o obecnom zriadení v znení neskorších zmien a predpisov.

Deň nástupu do zamestnania je 1. 4. 2023

V prípade záujmu má každý kandidát právo v deň konania voľby hlavného/- ej kontrolóra /-rky na vystúpenie pred poslancami obecného zastupiteľstva v rozsahu maximálne 5 minút.

SPOSOB VOĽBY HLAVNÉHO KONTROLÓRA:

1. Posúdenie podaných prihlášok zabezpečí osobitná komisia, ktorá vyhodnotí splnenie podmienok jednotlivých kandidátov a vydá zoznam kandidátov na funkciu hlavného kontrolóra obce.
2. Na zvolenie hlavného kontrolóra obce je potrebný súhlas nadpolovičnej väčšiny všetkých poslancov OZ. Ak ani jeden z kandidátov takúto väčšinu nezíska, obecné zastupiteľstvo ešte na tej istej schôdzi vykoná druhé kolo volieb, do ktorého postúpia dvaja kandidáti, ktorí získali v prvom kole volieb najväčší počet platných hlasov. V prípade rovnosti hlasov do druhého kola volieb postupujú všetci kandidáti s najväčším počtom platných hlasov. V druhom kole volieb je zvolený ten kandidát, ktorí získal najväčší počet platných hlasov. Pri rovnosti hlasov v druhom kole volieb sa rozhoduje žrebom.
3. Voľba hlavného kontrolóra sa uskutoční tajným hlasovaním poslancov OZ.
4. Starosta obce s právoplatne zvoleným hlavným kontrolórom obce uzavrie pracovnú zmluvu najneskôr v prvý pracovný deň po zvolení do funkcie hlavného kontrolóra.
5. Pracovný pomer bude uzavretý na 0.05 % úväzku pracovného času.

V Radvanovciach 10. 2. 2023 Peter Dzugas

starosta